text: Op de wijse. Tis huyden een dach van vro.
  Doen ghy Iesus gheboren waert
  Tot Bethleen inder stede
  Doen rees daer op al metter vaert
  Een schoon terre, waer mede
  Drie Coninghen worden ghewaer
  Dat die Sterre scheen alzo claer.
  Sy seyden oock ghelijcke
  Den Ioden is een Coninck gheboren
  Ons bidden en is niet al verloren
  Wie soecken hem in d’Iootsche rijcke.
  Die Coninghen scheyden doen van daer
  Sy en wouden niet langher beyden
  Die Sterre scheen voor hen soo claer
  Sy woude hen rechte leyden,
  Dan den dachlichtense vat,
  Sy hielden altijdt den rechten padt
  Haren ganck was bijder eerden
  Haer weghen waren also menichfout,
  Onse Godt hadde die Sterre ghebout
  Want sy was van grooter weerden.
  Tot Ierusalem doen zy quamen
  Die Sterre bleef verloren
  Sy begosten raet te ramen
  Waer dat Kint was gheboren
  Een teecken hebben wy ghesien
  Een Sterre vol bedien
  Alsoo verre in Oostenrijcke
  Het en can ons niet ontgaen
  Wy willen hem bidden aen
  
  Wy drie oock alle ghelijcke.
  Doen Herodes dat vernam
  Sijnen ancxt en was niet cleyne
  Hy wert in sijnen sin zeer gram
  Ende alle die Stadt ghemeyne
  Hy liet halen die outste Meesteren
  Ende daer toe die wijse Priesteren
  Die waren wtuercoren.
  Ghy Heeren een dinck heb ick ghehoort
  Segt wt der schriften woort
  Waer is dit kint gheboren.
  Sy seyden alle dat is waer
  Te Bethleem ist gheboren
  Dat sprack een Propheet claer
  So menich jaer te voren.
  Doen Herodes hadde vernomen
  Die drie Coninghen liet hy voor hem comen
  Hy vraechde hen heymelijcke
  Ghy Heeren hoe sal ick dat verstaen
  Waer saecht ghy die Sterre opgaen
  In uwen Coninckrijcke.
  Die Heeren dachten daer gheen quaet
  Sy dedent hem openbaren
  Herodes sprack ick gheue v raedt
  Te Bethleem sult ghy varen
  Dat Kint suldy vinden daer
  Dat seg ick al int openbaer
  Dat heb ick soo vernomen
  Als ghy weet waer dat is
  Segghet my dan weder ghewis
  Als Edelen ende vromen
  Sy seyden wy willen henen gaen
  Ende doen hem groote eere
  Dat Kin willen wy bidden aen
  
  Voor des Lants rechten Heere.
  Die Coninghen scheyden van daer
  Die Sterre sheen voor hen soo claer
  Ende die Sterre woudese rechte leyde
  Die sterre scheen voor hen seer saen
  Tot dat sy op t’hoochste bleef staen
  Daer Marta ende Ioseph waren beyde.
  Sy treden in dat huys al te same
  Met hun offerhande ghemeen
  Sy vonden dat Kindt van grooter fame
  Met Maria ende Ioseph by een
  Ende sy vielen op haer knien seer bly
  Sy baden aen dat Kindeken alle dry
  Met vreuchdelijcke sinnen
  Sy deden op haer schatten toegheuout
  Sy offerden myrre, wieroock, ende gout
  Met alsoo hertelijcke minnen
  Des nachts ontrent der middernacht
  Heeft hun den Enghel gheopenbaert
  Niet te keeren naer Ierusalem gheacht
  Noch te gaen te Herodes waert.
  De reyse heeft hun alsoo wel ghepast
  Dat zy waren van Herodes ontlast
  Sy quamen tot hun verstande
  Sy waren doen alsoo wel ghemoet
  Sy cosen een ander wech zeer goet
  Naer haren Coninck Lande.   Amen.
  
    
  Laet ons met herten reyne
  Louen dat soete Kindeken cleyne
  Het brengt ons wter weyne.
  Ons is een Kindt gheboren
  Een Sone ghepresenteert
  Hy comt die Helle verstooren
  Als Mensche ghefigureert
  
  Hy wil ons alle ghemeyne
  Verlossen wter pijne
  Met sijnen bloede alleyne.
  Laet ons met herten reyne.&c.
  Des moghen wy wel eeren
  Die Maghet die hem droech
  Den grooten Heere der Heeren
  Die haer niet en verwoech.
  Weest vrolijck groot en cleyne,
  Die soete Kindekijn
  Vrijt ons van alder pijne.
  Laet ons met herten reyne.&c.
  Godt in zijn neghen Chooren
  Sprack zijnen Enghel an
  Wy willen die Helle verstooren
  Ende verlossen Wijf ende Man.
  Gaet tot schoonder Fonteyne
  Maria claer van aenschijne
  Ende segt haer wat ick meyne
  Laet ons met herten reyne.&c.
  Groetse my vriendelijcke
  Die schoone suyuer jeucht
  Ende segt haer blijdelijcke
  Sy mach wel zijn verheucht
  Want zy ende anders gheene
  Die sal Gods Moeder sijn
  Ick ben met haer ghemeene.
  Laet ons met herten reyne.&c.
  Al binnen Nazarette
  Quam die Enghel Gabriel
  Ende sprack totter fiolette
  Met schoone woorden snel
  Godt gruet v Maghet reyne
  Vol gratien is v aenschijn
  
  Godt is met v ghemeyne
  Laet ons met herten reyne.etc.
  By v sal noch beclijuen
  Dat Adam heeft ontvrijt
  Want bouen alle Wijuen
  So zijdy ghebenedijt,
  Ghy sult ontfaen een greyne
  In uwer herten schrijne
  Des Vaders Soon alleyne
  Laet ons met herten reyne.etc.
  Sy sprack ootmoedelijcke
  Hoe soude dat comen by
  Ick en kende sekerlijcke
  Noyt Man, dus verwondert my
  Dat ick, en anders gheene
  Gods Moeder soude zijn
  Mijn hert wert cout als steene
  Laet ons met herten reyne.etc.
  Die Enghel sprack tot hare
  O weerde suyuer Maecht
  En weest in gheenen vare
  Het is wonder dat ghy claecht
  Want ghy sult sonder pijn
  Baren een Kindekijn 
  Ende blijuen Maghet reyned.  Laet ons, etc.
  Die Maecht haer conforteerde
  In dat hy haer heeft gheseyt
  Ende zy respondeerde
  Ick ben daer toe bereyt
  In uwen woorden alleyne
  Sette ick den wille mijne
  Siet hier Gods deerne cleyne.  Laet ons.
  Ghelooft so moet zy wesen
  Nu ende tot alder tijdt
  
  By haer sijn wy ghenesen
  Sy bracht ons groot jolijt
  O weerdighe Fonteyne
  Des sondaers Medecijne
  Bidt voor ons alle ghemeyne.  Laet ons.